## L’Institut Valencià de Cultura presenta 33 propostes escèniques per al primer trimestre de la temporada

*** El programa cultural oferix obres valencianes, nacionals i internacionals, clàssiques i innovadores que s’exhibiran en els teatres Principal i Rialto
* La temporada compta amb una obra accessible per a persones sordes i una funció accessible adaptada amb subtitulat i audiodescripció**

La Conselleria d’Educació, Cultura, Universitats i Ocupació ha presentat este dijous la programació d’arts escèniques de l’Institut Valencià de Cultura per al primer trimestre de la temporada 2025-2026, en els teatres Principal i Rialto, que en els dos casos inauguren amb companyies valencianes.

Destaca la diversitat i qualitat de les propostes que atenen a tots els llenguatges i estètiques de les arts escèniques. Inclou 33 propostes, cinc estrenes absolutes, una producció internacional, dos noves produccions pròpies de l’IVC i propostes valencianes, entre les quals es troben l’exhibició d’espectacles, els dos projectes de suport a la dramatúrgia i la col·laboració amb el Congrés Iberoamericà ‘Puente’.

El director general de l’IVC, Álvaro López-Jamar, ha subratllat l’esforç “a dissenyar una programació coherent, accessible, transformadora i participativa en la qual tinguen cabuda diferents formats escènics i s’ha posat un focus especial en la professió escènica valenciana”.

López-Jamar ha destacat l’activitat de mediació dirigida als espectadors i també als professionals valencians de les arts escèniques. “Des de l’IVC hem treballat amb vocació pública per a activar un ecosistema cultural viu, crític i en constant evolució, per la qual cosa plantegem un extens calendari de col·loquis, tallers i activitats participatives”, assenyala el director general de l’IVC. La temporada inclou, a més, una obra accessible per a persones sordes i una funció accessible adaptada amb subtitulat i audiodescripció.

La directora adjunta d’Arts Escèniques de l’IVC, María José Mora, ha presentat el lema de la temporada. “‘El Teatre Funciona’ és un missatge que realça les arts escèniques com una manifestació artística essencial per a la societat. Hi ha una funció darrere de cada funció: sensibilitzar, reivindicar, emocionar, inspirar… I per damunt de totes, la seua funció principal: transformar-nos per sempre”, ha ressaltat Mora.

D’altra banda, Mora ha destacat que és un objectiu prioritari per a l’IVC dinamitzar el sector professional valencià, atenent artistes i companyies locals, bé a través de l’exhibició o mitjançant els programes de suport a la creació, “però també impulsant produccions pròpies, com les dos que presentem esta temporada”.

Estes dos produccions pròpies són *Los días lentos*, un text de nova creació de l’alacantina Lola Blasco, Premi Nacional de Literatura Dramàtica, i una nova versió del clàssic del Segle d’Or *Los locos de Valencia*, dirigida per Jorge Picó, que tindrà 12 intèrprets en escena. A més, ha subratllat el suport de l’IVC a les empreses valencianes d’arts escèniques, a través de la difusió i acords aconseguits amb fires com FiraTàrrega o Mercartes.

**Teatre Principal**

El Teatre Principal inicia la seua programació el 8 i 9 de novembre amb una de les companyies valencianes més consolidades del panorama teatral, Bambalina Teatre Practicable, amb l’estrena de *Goya*. Un espectacle accessible per a persones sordes que proposa un acostament al procés creatiu de Goya.

Els dies 15 i 16, Ernesto Alterio, Marta Belenguer i Mélida Molina arriben al Principal amb *Viejos tiempos,* del Premi Nobel de Literatura en 2005, Harold Pinter. El 23 de novembre, el Centro Dramático Nacional i Teatro Kamikaze presenten *La Patética,* una obra de Miguel del Arco que s’inspira lliurement i remota en *Morir*, la novel·la d’Arthur Schnitzler.

Els dies 25, 26 i 27 de novembre, el Principal acull ‘Puente’, un projecte internacional liderat per Inestable, amb la col·laboració de l’IVC. Participen nou companyies valencianes de teatre, dansa i circ: Unaovarias, Spinish Circo, Cia Las Couchers, La Vulgar, Contrahecho Producciones, Cia Retina, Dlg, Julia Zac i Taiat Dansa.

La reconeguda companyia belga Peeping Tom mostrarà el 29 i 30 de novembre, *Diptych*, que va obtindre el premi a millor producció internacional de teatre de 2023 dels Premis de la Crítica d’Espanya. Per la seua part, María Pujalte, Cristina Plazas, Francesca Piñón i Clara Gorrias interpreten el 6 de desembre *Las bárbaras*, una tragicomèdia que oferix un retrat sincer i profund sobre la generació de dones que van trencar motles.

També el circ estarà present el 14 de desembre, amb el premiat espectacle, coproduït per Grec Festival de Barcelona, *Tenet*, que combina el llenguatge acrobàtic amb una dramatúrgia visual impactant. I del 22 de gener al 8 de febrer, l’IVC estrena la seua producció pròpia *Los locos de Valencia*, de Lope de Vega, dirigida per Jorge Picó.

**Teatre Rialto**

El Teatre Rialto presenta una programació híbrida i compromesa amb el present. Inclourà un nou itinerari #nuestropresente amb les obres que arrepleguen temes d’actualitat i conviden el públic a reflexionar. En este escenari comença també la temporada amb una companyia valenciana, Crit Companyia de Teatre. Del 2 al 5 d’octubre estrenen l’obra en valencià *Pobres*, dirigit per Ana Marí, que inclourà un col·loqui el 2 d’octubre.

Creadora internacional i Premi Nacional de Dansa 2018, Olga Pericet presenta, els dies 11 i 12 d’octubre, *Baile Sonoro*, una estampa flamenca clàssica revolucionada per la personalitat artística de l’artista.

Per la seua part, la Compañía Nacional de Teatro Clásico estarà en el Rialto del 16 al 19 amb *La Fortaleza*, una peça original de Lucía Carballal, que dialoga amb *El castillo de Lindabridis,* de Calderón de la Barca. També tindrà col·loqui el dia 16. Així mateix, la companyia valenciana L’Horta Teatre estrena, del 23 al 26 d’octubre, la seua última producció, *Postals*, una obra de teatre en valencià que celebrarà també el dia 23 un col·loqui amb el públic.

L’1 i 2 de novembre es vorà l’obra en valencià *Gola* del Festival Temporada Alta i Teatre Nacional de Catalunya, i el 8 i 9 de novembre *Vulcano*, un melodrama enigmàtic amb el Centro Dramàtico Nacional, firmat per la recent Premi Nacional de Literatura Dramàtica, Victoria Szpunberg.

El 15 i 16 de novembre es vorà una altra obra en valencià, la premiada, descarnada i tendra, *L’imperatiu categòric* de Teatre Lliure.

L’IVC presenta una nova producció pròpia, escrita i dirigida per Lola Blasco, *Los días lentos.* Es podrà vore del 20 al 30 de novembre i inclourà tres col·loquis i una funció accessible el dia 29.

Les arts vives prenen el Rialto de la mà dels valencians David Orrico i Colectivo Nerval i el seu espectacle *Meme, antes todo esto era campo Vol 2*, que té el Premi Nous Dispositius Escènics 2024 de l’IVC.

La companyia valenciana Contrahecho Producciones obri la programació en 2026, del 8 a l’11 de gener, amb l’obra en valencià *Canviarem bolquers segons el BOE*, escrita i dirigida per Patrícia Pardo. Oferiran un col·loqui el dia 8. A més, el 17 i 18 de gener arriba *Vendrán los alienígenas y tendrán tus ojos,* de Nave 10 Matadero Madrid i Pecado de Hybris. La seua autora i directora, María Velasco, és Premi Nacional de Literatura Dramàtica 2024 i Premi Godot 2025 a millor autoria original per esta obra.

**Dramatúrgia valenciana**

L’IVC aposta per estimular, donar suport i visibilitzar l’autoria valenciana, a través de tres projectes: el Laboratori de Dramatúrgia Insula Dramataria Josep Lluís Sirera, Inèdits i el Torneig de Dramatúrgia Valenciana. Tots desenrotllen un procés complet d’escriptura i posterior posada en escena.

Del 10 al 21 de desembre es duran a terme les lectures dels textos resultants del VIII Laboratori de Dramatúrgia Insula Dramataria Josep Lluís Sirera, que ha comptat amb els autors: Lidia Cárdenas, Eva Mir, Carlos Ruiz Herrero i Gabi Ochoa.

El programa Inèdits presenta dos lectures en la sala 7 de l’edifici Rialto. Els dies 30 i 31 d’octubre, Arantxa Cortés presenta el text en castellà *I don’t wanna die at 27*, dirigida per Tomàs Verdú. I el 16 i 17 de desembre, Isabel Martí Piera presenta la seua obra en valencià *Tot esperant el bot*, dirigida per Ramón Rodenas.

L’IVC oferix al públic la possibilitat d’adquirir abonaments a la carta, entre 55 i 70 euros, que permeten triar entre quatre i cinc espectacles del Teatre Principal i Rialto.

Fecha: 25/09/2025